**Dragoste târzie**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Da, te-aș iubi cum mă iubești și tu.

Inim-ar spune da, cugetul nu.

Te-ai așteptat vâltoarea să mă ia

Și să mă ardă în dogoarea ta.

De unde te-ai ivit să mă-mpresori

Cu-atâtea stele și cu-atâți fiori?

Nu ți-ai dat seama, și de-abia

Vedeam și eu că ai putea

Să fii copila mea.

Simțirea dragostei, ades nebună,

Răzlețe streine le-mpreună,

Și vârstele le face deopotrivă.

Femeie pătimașă, aprinsă, uscățivă,

Ești tânără, trufașă și frumoasă.

Mă vrei al tău si-atât, și nu-ți mai pasă

De toți ai tăi , de toți ai mei,

Jertfiți unei femei.

Ai vrut să te desfaci dintre dantele

Să mi te dai ca versurilor mele.

Beția te prinsese de o data,

Și vreai să fii a mea de tot și toată,

Călcând o pravilă uitând

Că ai ieșit din rând.

Și te-am făcut să suferi, știu,

În ce aveai în tine mai zvâcnit și viu.

M-am prefăcut că nu-nțeleg,

Ca să rămâi ce ești, și eu întreg,

Și te-am jignit cu voie, să mă ierți,

Poți să blestemi și să mă cerți,

Din depărtarea care îți ascunde,

Cu plânșii ochi, și coapsele rotunde.